
Κυκλοφόρησε το θεατρικό παραμύθι «Ο Ασχημάνθρωπος» 
της Μαίρης Σιδηρά από ΤΟ ΔΟΝΤΙ και την ΚΟΙΝΟ_ΤΟΠΙΑ
Οι εκδόσεις ΤΟ ΔΟΝΤΙ (www.todonti.gr) σε συνεργασία με την Εται- ρεία Κοινωνικής Δράσης και Πολιτισμού «Κοινο_Τοπία» (www.koinotopia.gr) κυκλοφόρησαν το θεατρικό παραμύθι «Ο Ασχημάνθρωπος», της Μαίρης Σιδηρά. Το κείμενο συνοδεύεται από 15 ζωγραφικά σχόλια του Παναγιώτη Καρώνη ο δε καλλιτεχνικός σχεδιασμός έγινε από το Χρήστο Ρούσση. 
Όπως μας λέει η συγγραφέας του <<Ο Ασχημάνθρωπος γράφτηκε για τη Θεατρική Ομάδα Σάμου το Φθινόπωρο του 2006, στο πλαίσιο της εκφρασμένης ανάγκης μας να ασχοληθούμε με το «μυθικής» ομορφιάς νησί, που μας αγκάλιαζε αδιαχώριστα, ντόπιους και μη. Επιθυμία μου ήταν να στήσω ένα σύγχρονο γλωσσικά και δραματουργικά παραμύθι που να φέρει τη μαγεία της παράδοσης και που να διαβάζεται – παρακολουθείται από παιδιά όλων των ηλικιών, ως είθισται να λέγεται. Έτσι, λοιπόν, θεματικοί πυρήνες, π.χ. η ερωτοτροπία μέσω αινιγμάτων, τα τρία φτερά, η ανασκευή της ασχήμιας σε ομορφιά, η μυστηριακή αναπαραγωγή του καλού, αντικατοπτρίζουν σαμιακά παραμύθια. Αυτά, με τη σειρά τους, υπάγονται στον κύκλο του ανατολικού παραμυθιού, ο οποίος διευρύνεται με τις παραλλαγές του στην Ελλάδα, για να διογκωθεί περισσότερο με τις διακυμάνσεις του στα Βαλκάνια και να λάβει, τελικά, παγκόσμια ακτίνα. Όπως ανθρωπολόγοι και φιλόλογοι διατρανώνουν, η προφορική παραγωγή των λαών συνδέει τα λογικώς ασύνδετα και ασύμπτωτα.
Για τη συγγραφή του μελέτησα και αξιοποίησα το «παραμυθένιο υλικό» που τόσο επιμελημένα και πλούσια παραθέτουν οι Μ.Γ. Μερακλής και Μ.Γ. Βαρβούνης στην τρίτομη έκδοση του Πνευματικού Ιδρύματος Σάμου «Ν. Δημητρίου» Τα παραμύθια της Σάμου>>
Το έργο πρωτοπαίχτηκε στο Βαθύ της Σάμου την Άνοιξη του 2007 από τη Θεατρική Ομάδα Σάμου, ενώ το ίδιο καλοκαίρι η ομάδα το παρουσίασε στον Όρμο Μαραθοκάμπου και τις Ράχες της Ικαρίας. Τον Οκτώβριο του 2007, η ομάδα ταξίδεψε τον Ασχημάνθρωπο στη Σύρο (20ή Συνάντηση Ερασιτεχνικών Θιάσων Αιγαίου) και το Νοέμβριο του ίδιου χρόνου στην Πάτμο.
Το Φεβρουάριο του 2009, ο Ασχημάνθρωπος παραστάθηκε από την Παιδική Ομάδα του Καρναβαλικού Κομιτάτου Πάτρας στον «Απόλλωνα», το Δημοτικό Θέατρο της πόλης. Τον Απρίλιο του 2011, το έργο ανέβηκε από το «Χαμόγελο του παιδιού», και συγκεκριμένα από τα 40 παιδιά του σπιτιού της Ακροκορίνθου, στο Δημοτικό Θέατρο Κορίνθου «Γεώργιος Σάμιος».
Το Νοέμβριο του 2008, ο Ασχημάνθρωπος κέρδισε το 2ο βραβείο (ανάμεσα σε 39 έργα) στον «Πανελλήνιο Διαγωνισμό Συγγραφής Θεατρικού Έργου για παιδιά» που προκήρυξε το Διεθνές Κέντρο Λογοτεχνών και Μεταφραστών, που εδράζεται στη Ρόδο, σε συνεργασία με το Πανεπιστήμιο Αιγαίου.
Το βιβλίο 78 σελίδων μπορεί να το βρει κάποιος σε επιλεγμένα βιβλιοπωλεία της Πάτρας, Αθήνας και Σάμου καθώς και στα γραφεία της Κοινο_Τοπίας (Μαιζώνος 139 Πάτρα, 2615.002009).

